DA Den Europæiske Unions Tidende CE 88/223

(2004/C 88 E/0227)

SKRIFTLIG FORESPØRGSEL E-0790/04

af Roberto Bigliardo (UEN) til Kommissionen

(11. marts 2004)

Om: Forekomst af farlig dioxin i Acerra kommune (Na), Italien

I marts 2003 gav analyser af mælk fra får, der græsser frit i Acerra, en folkerig kommune i provinsen Napoli i Italien, som først blev offentliggjort i oktober 2003, et foruroligende resultat, idet der blev registreret en forekomst af 12 picogram dioxin imod de 3 picogram, som er foreskrevet i lovgivningen.

Over for et så alarmerende og sigende tal, som allerede da tydede på en alvorlig miljøskade, har regionen Campania, som har til opgave at føre kontrol og træffe egnede foranstaltninger, vendt det døve øre til alle nmodninger fra den kommunale forvaltning i Acerra om at sætte de nødvendige arbejder i gang med henblik på dekontaminering af området.

Ikke engang den kompetente lokale sundhedsmyndighed har truffet nogen foranstaltninger.

Situationen er i dag yderst farlig for befolkningen (ca. 50 000 indbyggere) i byen. De seneste analyser, som Istituto Mario Negri i Milano har foretaget, viser en ekstraordinært høj dioxinforekomst i mælk fra samme får, nemlig: 50 pgTe/g.

Der er her tale om et foruroligende højt tal, der ikke tidligere er registreret i området, og som viser, at der i dette er en vedvarende forekomst af dioxin med høje forureningsfaktorer; et forhold, som lokale politiske repræsentanter fra Alleanza Nazionale med rette anmeldte til statsadvokaturen i Nola den 31. oktober 2003.

Undertegnede har allerede skrevet til formanden for Udvalget for Andragender og bedt denne tage initiativ til en fyldestgørende undersøgelse af den faktiske miljøsituation i Acerra-området. Jeg ønsker derfor at vide, om Europa-Kommissionen agter at gribe ind over for regionen Campania for at redde ikke kun miljøet, men også de mange tusinde indbyggere i byen?

Svar afgivet på Kommissionens vegne af Margot Wallström

(30. april 2004)

Kommissionen blev underrettet om den pågældende forurening den 26. marts og oplysningen blev videresendt til medlemsstaternes myndigheder via systemet til hurtig udveksling af oplysninger om fødevarer og foder den 28. marts 2003. Forureningen blev opdaget, da man analyserede fåremælksprøver udtaget i henhold til den overvågningsplan, der blev vedtaget ved Rådets direktiv 96/23/EF af 29. april 1996 om de kontrolforanstaltninger, der skal iværksættes for visse stoffer og restkoncentrationer heraf i levende dyr og produkter heraf og om ophævelse af direktiv 85/358/EØF og 86/469/EØF og beslutning 89/187/EØF og 91/664/EØF (1). Forekomsterne oversteg langt de grænseværdier for dioxin, der blev fastsat ved Kommissionens forordning (EF) nr. 466/2001 af 8. marts 2001 om fastsættelse af grænseværdier for bestemte forurenende stoffer i levnedsmidler (2) som ændret ved Rådets forordning (EF) nr. 2375/2001 af 29. november 2001 (3).

I overensstemmelse med Kommissionens henstilling 2002/201/EF af 4. marts 2002 om reduktion af forekomsten af dioxiner, furaner og PCB i foderstoffer og fødevarer (4) blev der iværksat undersøgelser for at fastslå forureningskilden og for at træffe foranstaltninger til at mindske eller fjerne forureningskilden. Undersøgelserne viste, at en af forureningskilderne kunne være ukontrolleret afbrænding af materialer dumpet i naturen.

Ifølge oplysningerne fra de italienske myndigheder var forureningen begrænset til dele af provinsen Caserta og tilstødende kommuner i den nordlige del af Napoli. De forurenede områder blev afgrænset. Der blev i handelen ikke fundet foder med dioxinrestkoncentrationer over grænseværdierne i Europa-Parlamentets og Rådets direktiv 2002/32/EF af 7. maj 2002 om uønskede stoffer i foderstoffer (5) som ændret ved Kommissionens direktiv 2003/57/EF af 17. juni 2003 (6).

De italienske myndigheder har garanteret, at de:

— fjerner den nævnte forureningskilde og foretager yderligere undersøgelser med henblik på at identificere andre forureningskilder og genoprette de forurenede områder

— fjerner andre mulige forureningskilder

— permanent overvåger miljøet, landbrugsbedrifterne, foderstofferne og produkterne i de forurenede områder

— trækker forurenede produkter tilbage fra markedet og destruerer dem under kontrollerede forhold.

På baggrund af disse garantier og under forudsætning af, at ovennævnte foranstaltninger anvendes strengt, mener Kommissionen, at foranstaltningerne er tilstrækkelige til at beskytte folkesundheden og miljøet.

(1) EFT L 125 af 23.5.1996.

(2) EFT L 77 af 16.3.2001.

(3) EFT L 321 af 6.12.2001.

(4) EFT L 67 af 9.3.2002.

(5) EFT L 140 af 30.5.2002.

(6) EUT L 151 af 19.6.2003.